钦定古今图书集成/明伦汇编/官常典/第477卷 > 赵遐
## 钦定古今图书集成/明伦汇编/官常典/第477卷 > 赵遐

按《魏书》本传：“遐，天水人也。初为军主，从高祖征南阳。
景明初，为梁城戍主，被萧衍将攻围，以固守及战功，
封牟平县开国子，食邑二百户。后以左军将军假征
卤将军，督巴东诸军事，镇南郑。时萧衍冠军将军、军
主姜修众二万屯羊口，辅国将军姜白龙据南城，龙
骧将军泉建率土民北入桑坯，姜修又分军据兴势”，
龙骧将军谭思文据夹口，司州刺史王僧炳顿南安，
并扇动夷獠，规翻南郑。遐率甲士九千，所在冲击，数
百里中，莫不摧靡，前后斩首五千馀级。还以辅国将
军出为荥阳太守。时萧衍将马仙琕率众攻围胊城，
戍主傅文骥婴城固守。以遐持节、假平东将军，为别
将，与刘思祖等救之。次于鲍口，去胊城五十里，夏雨
频降，厉涉长驱，将至胊城。仙琕见遐营垒未就，迳来
迎战。思祖率彭沛之众，望陈奔退。遐孤军奋击，独破
仙琕，斩其直阁将军、军主李鲁生、直后军主葛景羽
等。仙琕先分军于胊城之西，阻水列栅，以围固城。遐身自潜行，观水深浅，结草为筏，衔枚夜进，破其六栅，
遂解固城之围，进救胊城，都督卢昶率大军继之。未
几，而文骥力竭，以城降贼，众军大崩，昶弃其节，传轻
骑而走，惟遐独握节而还。时仲冬寒盛，兵士冻死者
胊山，至于郯城，二百里间，僵尸相属。昶仪卫失尽，于
郯城借假节以为军威，遐坐失利免官。延昌中，起为
光禄大夫、使持节、假前将军，为别将，防捍西荆。又为
别将，隶萧宝夤，东征淮堰。熙平初，出为平西将军、汾
州刺史。在州贪浊，闻于远近。卒，赠安南将军、豫州刺
史，谥曰襄。